Tmut il-kittieba Spanjola Ana Maria Matute fl-età ta’ 88 sena. L-awtriċi Spanjola, rebbieħa ta’ diversi unuri, hija meqjusa bħala waħda mill-aqwa kittieba Spanjoli ta’ wara l-gwerra Ċivili. Hija mietet b’attakk tal-qalb, f’Barcelona. Matute rebħet kważi l-unuri kollha ewlenin ta’ Spanja fosthom il-Premju Cervantes – l-ogħla unur letterarju fost dawk li jitkellmu bl-Ispanjol. L-aktar xogħolijiet magħrufin tagħha huma Los Abel (The Abels) u Los Soldados Lloran de Noche (Soldiers Cry By Night). Matute u ħafna bħalha li ġarbu l-gwerra ta’ bejn l-1936 u l-1939, kienu mlaqqmin bħala l-“ġenerazzjoni ta’ tfal imbeżżgħa”. Il-kitba tagħha tirrifletti l-qerda mill-gwerra ta’ Spanja rurali mill-perspettiva tat-tfal. Waqt ir-reġim ta’ Franco li ntemm fl-1974, ħafna mix-xogħol tagħha kien iċċensurat u kienet projbita milli tikteb f’ġurnali u rivisti. Matute hija magħrufa għall-kotba tat-tfal li kitbet u għan-novelli mmirati lejn l-adoloxxenti fosthom Los Ninos Tontos (The Stupid Children) u El Verdadero Final de La Bella Durmiente (The True Story of Sleeping Beauty). L-awtriċi ma kienetx tikteb fis-sebgħinijiet u tmeninijiet wara li sofriet minn dipressjoni. Meta reġgħet qabdet il-pinna, kitbet stejjer tal-fantaxjenza ambjentati fil-medjuevu. L-aħħar ktieb tagħha, Family Demons, kellu jkun ippublikat f’Settembru.